Akademia en Maroela Media begin nuwe skryfskool • Akademia
Akademia en Maroela Media begin nuwe skryfskool
Akademia, in samewerking met Maroela Media, het 'n splinternuwe inisiatief genaamd Skryfnet bekendgestel. Skryfnet is 'n skryfskool waar voornemende skrywers, professionele persone en skoolleerders toegerus word om hul skryfvaardighede op te skerp. Dit is vir Akademia belangrik om mense toe te rus met Afrikaanse skryfvaardighede – ongeag die genre of die platform – sodat Afrikaans as taal bevorder word.
Volgens dr. Alé Steyn, Departementshoof: Tale en Kultuurwetenskappe by Akademia, hoop Skryfnet om iets vir elkeen te bied en word daar hard gewerk dat dat die kursusse nie net van die beste gehalte is nie, maar dat dit ook nuttig en prakties is. "Ons wil hê elkeen moet wegstap met nuwe insigte en vaardighede – en natuurlik is dit belangrik dat deelnemers ons kursusse moet geniet."
Die eerste kursus wat deur Skryfnet aangebied word, is 'n aanlyn kursus van agt weke in kreatiewe skryfkuns. Dit is ontwikkel deur die bekroonde skrywer prof. Hans du Plessis en bestaan uit video's, leermateriaal, oefeninge en ander aanvullende hulpbronne. Deelnemers kry elke week toegang tot die nuwe week se inhoud en hulle kan op hul eie tyd daardeur werk.
Deelnemers wat hierdie kursus wil voltooi moet aan Skryfnet 'n eerste konsepweergawe van 'n kortverhaal stuur wanneer hulle registreer. Daar word dan gewerk om die kortverhaal te verfyn en af te rond, sodat dit gereed is vir publikasie. Kursusgangers wat die program suksesvol voltooi ontvang ook 'n Akademia-sertifikaat.
Daar word ook vir 'n volgende geleentheid beplan aan 'n werkswinkel op Akademia se Centurion-kampus, waar hoërskoolleerders sal leer om toesprake te skryf. 'n Aanlyn werkswinkel in die skryf van mediaverklarings vir professionele mense is ook in die pyplyn. Albei hierdie kursusse sal vanaf April beskikbaar wees. Daar word verder beoog om in Mei 'n kreatiewe skryfwerkswinkel vir laerskoolleerders aan te bied.
Dr. Steyn noem dat Skryfnet se kursusse verrykend sal wees vir diegene wat in kreatiewe skryfwerk belangstel, maar dat dit ook die minder kreatiewes onder ons toerus met basiese vaardighede om sinvol, duidelik en suksesvol te kommunikeer. Sy sê dat Skryfnet belangstellendes die geleentheid sal gee om kursusse te voltooi wat nie noodwendig aan hulle graadkwalifikasies gekoppel is nie. "Nie een van ons kan uiteindelik sonder skryfvaardighede die werksplek betree nie – of jy nou 'n ingenieur of 'n entrepreneur word. Skryf is nie net 'n kreatiewe proses nie; dis 'n tegniese vaardigheid wat enigeen kan aanleer."
Waarvoor wag jy? Dit is nou jou kans om jou skryfvaardighede verder te slyp! Registrasie vir die eerste kursus sluit reeds op 29 Maart 2021 en koste beloop R2 800 (of R2 400 vir diegene wat voor 15 Maart registreer). Registreer hier.
Besoek www.skryfnet.co.za vir meer inligting oor die eerste kursus of stuur 'n navraag na navrae@skryfnet.co.za. Volg ook Skryfnet se Facebook-blad om op hoogte van Skryfnet-nuus te bly.